b'\n_START_ARTICLE_\nMenjalnik\n_START_SECTION_\nUporaba menjalnika\n_START_PARAGRAPH_\nMenjalnik se uporablja, \xc4\x8de deluje pogonski stroj le na ozkem obmo\xc4\x8dju vrtilnih hitrosti (npr. _NEWLINE_motor z notranjim zgorevanjem), obremenitev in vrtilna hitrost gnanega _NEWLINE_mehanizma pa se zelo spreminjata (npr. pri avtomobilih, posebej pri terenskih _NEWLINE_vozilih). Starej\xc5\xa1i avtomobilski menjalnik sestavlja skupek zobnikov, name\xc5\xa1\xc4\x8denih (nekateri premi\xc4\x8dno) na pogonski, gnani in predle\xc5\xbeni gredi. _NEWLINE_S premikanjem zobnikov vzdol\xc5\xbe utorjenih gredi se ubirajo razli\xc4\x8dni zobni\xc5\xa1ki pari z razli\xc4\x8dnimi razmerji med \xc5\xa1tevilom zob; s tem spreminjamo prestavna razmerja med pogonsko in gnano gredjo.\n_START_SECTION_\nSinhronski menjalnik\n_START_PARAGRAPH_\nPri sinhronskem menjalniku so zobni\xc5\xa1ki pari ves \xc4\x8das ubrani; na predle\xc5\xbeni gredi so zobniki togo spojeni z gredjo, na glavni pa v le\xc5\xbeajih in se prosto vrtijo. Za prenos mo\xc4\x8di s sklopnim zobnikom (premika se s pretikalno ro\xc4\x8dico) se izbrani zobnik in glavna gred togo pove\xc5\xbeeta. Pred vprijemom zobnikov torni obro\xc4\x8d (deluje kot drsna sklopka) izena\xc4\x8di (sinhronizira) obodne hitrosti obeh zobnikov. Tak\xc5\xa1en menjalnik (vgrajen je v sodobnih avtomobilih) je la\xc5\xbeje pretikati, poleg tega pa \xc5\xa1\xc4\x8diti zobnike pred obrabo in kru\xc5\xa1enjem.\n_START_SECTION_\nSamodejni menjalnik\n_START_PARAGRAPH_\nSamodejni ali avtomatski menjalnik ima navadno hidravli\xc4\x8dno sklopko; vklaplja se odvisno od vrtilne hitrosti motorja (npr. s centrifugalnimi ute\xc5\xbemi) in obremenitve. Brezstopenjski menjalniki so npr. torna gonila s klinastimi jermeni (te\xc4\x8dejo v jermenicah s spremenljivo \xc5\xa1irino utora) ali preto\xc4\x8dna gonila.'